SKRIFTLIG FORESPØRGSEL E-0374/01

af Cristiana Muscardini (UEN) til Kommissionen

(15. februar 2001)

Om: Naturprodukter og videnskabelige vurderinger

Efter en anmodning indgivet af et belgisk firma afviste Den Videnskabelige Komité for Fødevarer at anerkende anvendelsen af Stevia, som er et naturligt sødemiddel baseret på ekstrakt af planten Stevia Rebaudiana, som har været anvendt i flere årtier i mange lande. Afgørelsen skaber bekymring hos forbrugerne, som nærer alvorlig tvivl om de evalueringskriterier, som anvendes af dem, som har beføjelse til at træffe afgørelse, idet de ikke er klar over de begrundelser, der ligger til grund for tilladelsen til f.eks. uden restriktioner at bruge et kunstigt sødemiddel som aspartam på trods af talrige meldinger om alvorlige bivirkninger. Forbrugerne har det indtryk, at der anvendes to vægte og to mål til at give tilladelse til anvendelse af levnedsmiddelstoffer, alt efter om de fremstilles af mægtige landbrugsfarmaceutiske virksomheder eller små og mellemstore virksomheder.

1. Deler Kommissionen forbrugernes tvivl?

2. Mener Kommissionen ikke, at den nuværende ordning vedrørende godkendelse af stoffer i højere grad tager hensyn til producentvirksomhedernes magt end beskyttelsen af forbrugerne?

3. Frygter Kommissionen ikke, at hvis denne ordning finder anvendelse på fødevareintegratorerne, vil vi opleve, at mange af de mest effektive eksisterende integratorer vil forsvinde, således som det allerede nu er tilfældet, for så vidt angår sødemidlerne?

4. Mener Kommissionen ikke, at så længe direktivet om kosttilskud kræver nøje kontrol med de tilladte stoffer og næringsstofkilderne, vil det altid være de store og mægtige medicinalfirmaer, der fremsætter forslag om anvendelse af et nyt stof og afgør, om det skal godkendes eller ej?

5. Frygter Kommissionen ikke på baggrund heraf, at de traditionelle producenter af kosttilskud, der består af små og mellemstore virksomheder, vil blive overvældet af de multinationale selskabers knusende magt?

Svar afgivet på Kommissionens vegne af David Byrne

(26. april 2001)

På baggrund af ansøgninger fra to forskellige virksomheder anmodede Kommissionen Den Videnskabelige Komité for Levnedsmidler om at undersøge sikkerheden i forbindelse med steviosid som sødemiddel og Stevia Rebaudiana Bertoni: planter og tørrede blade som nyt levnedsmiddel. De nyeste udtalelser fra Den Videnskabelige Komité stammer fra juni 1999.

Med hensyn til planteprodukterne konkluderede komitéen, at der ikke var forelagt tilstrækkelig information om specifikationer og om standardiseringen af produktet eller om sikkerhedsundersøgelser. Dette stemte overens med den første vurderingsrapport, som var udarbejdet af de nationale myndigheder, som havde modtaget ansøgningen. På dette grundlag besluttede Kommissionen ikke at tillade markedsføring af Stevia Rebaudiana Bertoni: planter og tørrede blade som nyt levnedsmiddel eller ny levnedsmiddelingrediens(1).

Med hensyn til sødemidlet udtrykte komitéen betænkeligheder på grund af manglende sikkerhedsoplysninger om de mulige genotoksiske virkninger af en metabolit af steviosid, om specifikationen af sammensætningen (urenheder) og om mulige konsekvenser for menneskers frugtbarhed. Derfor fandt Kommissionen det ikke hensigtsmæssigt at foreslå dette stof tilladt som sødemiddel til brug i fødevarer.

Den fælles FAO/WHO-ekspertgruppe for tilsætningsstoffer og uønskede stoffer i fødevarer har givet udtryk for lignende betænkeligheder i forbindelse med steviosid som Den Videnskabelige Komité for Levnedsmidler.

Aspartam er også blevet vurderet af Den Videnskabelig Komité for Levnedsmidler og er fundet acceptabelt til anvendelse som sødemiddel i fødevarer. Som acceptabel daglig indtagelse har komitéen fastsat 40 mg pr. kg legemsvægt. I overensstemmelse hermed er dette sødestof blevet tilladt i henhold til fællesskabsretten til brug i et begrænset antal former for levnedsmidler og med maksimale anvendelsesdoser(2).

Kommissionen ønsker at forsikre det ærede parlamentsmedlem om, at en producents størrelse eller aktivitetsområde ingenlunde influerer på de vurderinger af tilsætningsstoffer til fødevarer, som Den Videnskabelige Komité for Levnedsmidler foretager, og ej heller kommer de til at influere på fremtidige vurderinger af stoffer til brug som ingredienser i kosttilskud.

(1) Kommissionens beslutning 2000/196/EF af 22. februar 2000 om forbud mod markedsføring af Stevia Rebaudiana Bertoni: planter og tørrede blade som nyt levnedsmiddel eller ny levnedsmiddelingrediens i henhold til Europa-Parlamentets og Rådets forordning (EF) nr. 258/97; EFT L 61 af 8.3.2000.

(2) Europa-Parlamentets og Rådets direktiv 94/35/EF af 30. juni 1994 om sødestoffer til brug i levnedsmidler, EFT L 237 af 10.9.1994.